SET ปิดเช้าบวก 3 จุด รับแรงซื้อหุ้นรายตัว-รอปัจจัยใหม่ แนะจับตางบไตรมาส 3 
SET ปิดเช้าบวก 3 จุด รับแรงซื้อหุ้นรายตัว-รอปัจจัยใหม่ แนะติดตามงบไตรมาส 3 /64 เป็นหลัก บ่ายนี้คงยังแกว่งตัวต่อเนื่อง ให้แนวรับ 1,620 แนวต้าน 1,640 จุด
26 ต.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ทั้งในแดนบวก – ลบในกรอบราว 4 – 5 จุด เนื่องจากไม่มีปัจจัยใหม่เข้ามา ขณะที่หุ้นที่ปรับตัวขึ้นมาจากประเด็นเฉพาะตัว และมีแรงขายหุ้นที่ราคาขึ้นไปมากในช่วงก่อนหน้าเพื่อทำกำไรในระยะสั้น มองว่าตลาดฯคงสร้างฐานหลังจากดัชนีฯขึ้นไปชน 1,650 จุดแล้วยังไม่ผ่าน
ด้านตลาดหุ้นเอเชียเช้านี้แกว่งไซด์เวย์ทั้งบวก – ลบ โดยตลาดแถบเอเชียเหนือบวกได้ดี แต่กลุ่ม TIP มีเพียงตลาดหุ้นอินโดนีเซียขึ้นมาได้จาก Fund Flow ไหลเข้า
ทั้งนี้แนะติดตามการทยอยประกาศผลประกอบการของบริษัทจดทะเบียนงวดไตรมาส 3/2564 เป็นหลัก รวมทั้งการประชุมธนาคารกลางยุโรป (ECB) และธนาคารกลางญี่ปุ่น (BOJ) สัปดาห์นี้ ส่วนสัปดาห์หน้าติดตามการประชุมธนาคารกลางสหรัฐฯ (เฟด)
สำหรับแนวโน้มการลงทุนช่วงบ่ายนี้ นายวีระวัฒน์ กล่าวว่า ตลาดฯคงแกว่งไซด์เวย์ โดยมีแนวรับ 1,620 จุด ส่วนแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 2,801.33 ล้านบาท ปิดที่ 139.50 บาท ลดลง 1.50 บาท
KCE มูลค่าการซื้อขาย 2,328.88 ล้านบาท ปิดที่ 85.50 บาท เพิ่มขึ้น 2.50 บาท
PTT มูลค่าการซื้อขาย 1,326.16 ล้านบาท ปิดที่ 39.25 บาท ลดลง 0.25 บาท
HANA มูลค่าการซื้อขาย 1,168.99 ล้านบาท ปิดที่ 81.00 บาท เพิ่มขึ้น 1.50 บาท
IVL มูลค่าการซื้อขาย 1,167.99 ล้านบาท ปิดที่ 43.25 บาท ลดลง 1.25 บาท
 
 